**ELŐTERJESZTÉS**

**Szombathely Megyei Jogú Város Közgyűlésének 2023. március 30-i ülésére**

**Javaslat a szombathelyi identitást erősítő program kiterjesztésére**

Szombathely Megyei Jogú Város Önkormányzata az elmúlt években számos olyan programot valósított meg, továbbá indított el, amelyek országszerte egyedülállók: többek között a „Szombathely, a Segítés Városa”, az „Aktív időskor Szombathelyen” önkormányzati programokat, bevezette a „Szombathely visszavár” ösztöndíjrendszert, a „Szent Márton Esélyegyenlőségi Támogatási Programot”, valamint a Szent Márton kártyát. Ezek a programok az itt élő közösség kötődését is hivatottak voltak erősíteni a város iránt, ugyanakkor a szombathelyiek összefogásának szép példái is voltak.

Előzőekre tekintettel Szombathely Megyei Jogú Város Közgyűlése a 334/2017. (XII.14.) Kgy. számú határozatával elhatározta, hogy új, szombathelyi identitást erősítő programot kíván indítani, majd a 149/2018. (VI.25.) Kgy. sz. határozatával elfogadta a szombathelyi identitást erősítő program I. ütemét, amelyből az alábbiak kerültek megvalósításra:

* 2018. évtől a Csónakázó-tó szigetén az adott évben született szombathelyi gyermekek tiszteletére „Születések Fája” kerüljön elültetésre a Gyermekek Világnapján, minden év szeptember 20. napján,
* 2019. január 1. napjától a szombathelyi gyermekek részére „Babaköszöntő csomag” kerüljön átadásra, amely ezüstkanalat, valamint a város polgármestere által kiállított „Polgár-levelet” tartalmazza,
* Szombathely város legrégebbi (1607.) eredetiben fennmaradt városi kiváltságlevél hasonmás kiadásának, valamint Schönvisner István „Antiquitatum et Historiae Sabariensis” című könyvének (folyamatban lévő) magyar nyelven történő megjelentetése,
* utcanév-táblák mellé olyan táblák kihelyezése, amelyek történelmi jellegű információkat tartalmaznak az adott utcákkal kapcsolatban, vagy azokról, akikről/amikről az utcák elnevezésre kerültek. Kisfaludy Sándorról és Szelestey Lászlóról a tábla már kihelyezésre került.

Bár nem az identitás program részeként, de a Szombathelyhez való kötődés érdekében elindításra került a Háziorvosi és az Óvodapedagógusi Életpálya Modell is.

Önkormányzatunknak továbbra is fontos a helyi identitás erősítése, és újabb elemekkel történő bővítése, elősegítve ezzel a „szombathelyiség” megélését a születéstől az időskorig, ezért a szombathelyi identitást erősítő program kiterjesztését javaslom az alábbiak szerint.

1. Egy gyermek életében általában az első fontos mérföldkő az óvoda, ezért a szombathelyi óvodában óvodai nevelést kezdő kiscsoportosok részére egy **„oviscsomag”** kerülne átadásra. A csomag tartalmazna egy tornazsákot, kéztörlőt és kulacsot, Ludovicus, a város kabalafigurájának lenyomatával.

Várható költsége: évente hozzávetőlegesen 500 kisgyermek óvodai beíratása történik meg, így „kezdőcsomagonként” 10.000 Ft bekerülési költséggel kalkulálva nagyságrendileg 5 millió Ft/év önkormányzati forrást igényel a programelem.

1. Szintén meghatározó esemény a házasságkötés, amelyhez az önkormányzat is szeretne gratulálni – az adatvédelmi szabályok betartásával - a házasulandó párnak, egy **„városi nászajándékkal”**. Az anyakönyvvezető adná át a pároknak az ajándékot, amelybe a város gratulációja lenne ezüstözött képkeretbe elhelyezve, az alábbi szöveggel:

ELSŐ GRATULÁCIÓ

[*férj neve*]

és

[*feleség házasságkötéstől felvett neve*]

részére.

Házasságkötésük alkalmából Szombathely városa elsőként gratulál az ifjú házasoknak!

Kívánjuk, hogy mindig szép emlékként tekintsenek erre a napra, valamint azt, hogy házaséveik szeretetben, egészségben és boldogságban teljenek!

[*aláírás*]

[*hivatali pecsét*]

[*esküvő napi dátum*]

Várható költsége: a Szombathelyen házasságot kötők 2022. évi számával kalkulálva - 482 esküvő - évente nagyságrendileg 5 millió Ft forrást igényel a programelem bevezetése.

1. **Szombathely Fal 2023**: Szombathely „tabló” elkészítése szombathelyi polgárok fotóival, a Göncz Árpád teret és az Iseumot elválasztó üvegfalak (Iseum felőli) oldalára történő elhelyezéssel.

Az üvegfalra a fotók UV ellenálló nyomtatási technikával kerülnének rányomtatásra, a szombathelyi polgárok fotózása – egységes háttérrel - pedig az adatvédelmi szabályok figyelembevételével a Polgármesteri Hivatal szervezésében történne előre meghirdetett időpontokban.

A Szombathely Fal a későbbiekben természetesen bővíthető.

A tablóhoz egy jótékonysági cél is kapcsolódna, minden elkészült fotó után az önkormányzat 1.000,- Ft-tal támogatja a Zseboroszlán Vas Megyei Koraszülöttekért Közhasznú Alapítványt.

A Fal kivitelezésének várható költsége: 4 üvegfelülettel (kb. 4.800 fő fényképével) számolva 2.200.000,- Ft.

1. **Szombathelyi hétköznapi hősök**: évente egy magánszemély – az adatvédelmi szabályok figyelembevételével - jelölhető lenne a „díjra”, aki a környezete megítélése szerint sokat tesz a közösségért, a szombathelyi emberekért. A „díjra” történő jelölés elektronikusan és papíralapon történne április hónapban, majd májusban két hét állna rendelkezésre a szavazásra egy erre a célra létrehozott online űrlapon. A legtöbb szavazatot kapott díjazott egyedi emlékéremben és emléklapban részesülne. A díj átadására az Érezd Szombathelyt! programsorozat keretében a teraszkoncertek első koncertnapján ünnepélyes keretek között kerülne sor.

A programelem költségigénye minimális.

A fenti szombathelyi identitást erősítő programok megvalósításához a város költségvetésében 15 millió Ft fedezet biztosítása szükséges.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2023. március „ ”**

 **/: Dr. Nemény András :/**

**HATÁROZATI JAVASLAT**

**…/2023. (III.30.) Kgy. számú határozat**

1. Szombathely Megyei Jogú Város Közgyűlése egyetért a szombathelyi identitást erősítő program előterjesztés szerinti kiterjesztésével.
2. A Közgyűlés elhatározza, hogy a program megvalósításához szükséges 15 millió Ft összegű előirányzatot a 2023. évi költségvetési rendeletében biztosítja.
3. A Közgyűlés felhatalmazza a polgármestert, hogy az online szavazás eredményeképpen a „Szombathelyi hétköznapi hősök” díjat átadja.
4. A Közgyűlés felkéri a polgármestert, hogy a fenti döntés végrehajtása érdekében a szükséges intézkedéseket tegye meg.

**Felelős:** Dr. Nemény András polgármester

 Dr. László Győző alpolgármester

 Dr. Horváth Attila alpolgármester

 Horváth Soma alpolgármester

Dr. Károlyi Ákos jegyző

/a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője/

**Határidő:** azonnal (1. pont vonatkozásában)

 2023. évi költségvetés soron következő módosítása (2. pont vonatkozásában)

 2023. július 31. (3. pont vonatkozásában)

 2023. december 31. (4. pont vonatkozásában)